31998R2411
L 299/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2411/98 AL CONSILIULUI
din 3 noiembrie 1998
privind recunoașterea în cadrul traficului intracomunitar a semnului distinctiv al statului membru în care sunt înmatriculate autovehiculele și remorcile acestora
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 75 alineatul (1) litera (d),
având în vedere propunerea Comisiei (1),
având în vedere avizul Comitetului Economic și Social (2),
acționând în conformitate cu procedura prevăzută la articolul 189c din tratat (3),
(1)
întrucât Comunitatea adoptă o serie de măsuri menite să asigure buna funcționare a pieței interne care cuprinde un spațiu fără frontiere în cadrul căruia se asigură libera circulație a mărfurilor, persoanelor, serviciilor și capitalului, în conformitate cu prevederile tratatului;
(2)
întrucât mai multe state membre sunt parte la Convenția de la Viena din 1968 privind circulația rutieră (4), denumită în cele ce urmează „Convenția”, al cărei articol 37 prevede ca toate autovehiculele care participă la traficul internațional să fie prevăzute, pe lângă numărul de înmatriculare, în partea din spate și cu un semn distinctiv al statului de înmatriculare;
(3)
întrucât Comunitatea nu este parte contractantă la convenție și întrucât unele dintre statele membre care sunt părți contractante recurg la prevederile articolului 37 din Convenție; întrucât aceste state membre solicită astfel vehiculelor provenind din alte state membre să aplice semnul distinctiv prevăzut la Anexa 3 la Convenție; întrucât unele din aceste state membre nu recunosc alte semne distinctive, cum ar fi cele aflate pe plăcuța de înmatriculare care, deși indică statul membru de înmatriculare al autovehiculului, nu sunt conforme prevederilor din Anexa 3 la Convenție;
(4)
întrucât mai multe state membre au introdus un model de plăcuță de înmatriculare care, pe marginea din stânga, este prevăzută cu o zonă albastră ce conține cele 12 steluțe galbene reprezentând steagul european, precum și semnul distinctiv al statului membru de înmatriculare; întrucât, pentru scopurile transportului intracomunitar, acest semn distinctiv îndeplinește obiectivul de a identifica statul de înmatriculare al vehiculului, în conformitate cu articolul 37 din Convenție;
(5)
întrucât statele membre care solicită autovehiculelor din alte state membre să aplice semnul distinctiv al statului în care sunt înmatriculate vor trebui să recunoască și semnul care este prezentat în anexa la prezentul regulament,
ADOPTĂ PREZENTUL REGULAMENT:
Articolul 1
Prezentul regulament se aplică vehiculelor înmatriculate în statele membre când circulă pe teritoriul Comunității.
Articolul 2
În sensul prezentului regulament:
(1)
„semn distinctiv al statului membru de înmatriculare” înseamnă un set compus din una până la trei litere scrise cu majuscule în alfabetul latin, care desemnează statul membru în care este înmatriculat autovehiculul;
(2)
„vehicul” înseamnă orice autovehicul împreună cu remorca sa, așa cum sunt definite în:
-
Directiva 70/156/CEE a Consiliului din 6 februarie 1970 privind armonizarea legislației statelor membre cu privire la omologarea de tip a autovehiculelor și a remorcilor acestora (5);
-
Directiva 92/61/CEE a Consiliului din 30 iunie 1992 privind omologarea de tip a autovehiculelor cu două sau trei roți (6).
Articolul 3
Statele membre care solicită vehiculelor înmatriculate într-un alt stat membru să aplice un semn distinctiv de înmatriculare când circulă pe teritoriul lor recunosc semnul distinctiv al statului membru de înmatriculare, plasat pe partea stângă a plăcuței de înmatriculare, în conformitate cu anexa la prezentul regulament, ca fiind echivalent cu oricare alt semn distinctiv pe care îl recunosc cu scopul de a identifica statul în care a fost înmatriculat vehiculul.
Articolul 4
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 noiembrie 1998.